Kommissionens beslutning

af 17. oktober 2002

om fastlæggelse af fælles regler for meddelelse af de oplysninger, der er nødvendige med henblik på anvendelse af Rådets forordning (EF) nr. 1407/2002 om statsstøtte til kulindustrien

(meddelt under nummer K(2002) 3783)

(2002/871/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1407/2002 af 23. juli 2002 om statsstøtte til kulindustrien(1), særlig artikel 12, og

ud fra følgende betragtninger:

(1) I henhold til forordning (EF) nr. 1407/2002 skal Kommissionen undersøge de af medlemsstaterne anmeldte foranstaltninger vedrørende indgreb til fordel for kulindustrien og vedtage en beslutning om foranstaltningernes overensstemmelse med bestemmelserne.

(2) Med henblik herpå skal medlemsstaterne meddele Kommissionen alle de finansielle foranstaltninger, som de har til hensigt at træffe til fordel for kulindustrien i løbet af et kulproduktionsår. De skal redegøre for indgrebenes art i overensstemmelse med de støtteformer, der er fastlagt i forordning (EF) nr. 1407/2002. De skal give Kommissionen alle oplysninger om beregninger af produktionsomkostningerne og henvise til de planer, der er anmeldt til Kommissionen i anden sammenhæng, især lukningsplaner og/eller planer for adgang til kulreserverne.

(3) For at kunne vurdere om de fastsatte betingelser og kriterier for ydelse af støtte er overholdt skal Kommissionen råde over detaljerede, sammenlignelige og kontrollerbare oplysninger. Derfor bør der fastlægges fælles regler for, hvordan medlemsstaterne skal anmelde deres lukningsplaner og/eller planer for adgang til kulreserverne, og hvordan de skal meddele støtte til kulindustrien

(4) Når der skal tages hensyn til oplysninger vedrørende referenceåret 2001, er det for det pågældende år Kommissionens beslutning nr. 3632/93/EKSF(2), som bør lægges til grund -

VEDTAGET FØLGENDE BESLUTNING:

Artikel 1

Denne beslutning gælder for medlemsstaternes anmeldelse af lukningsplaner og/eller planer for adgang til kulreserverne, meddelelse om alle ændringer af disse planer og anmeldelse af de finansielle foranstaltninger, som medlemsstaterne påtænker at træffe til fordel for kulindustrien i løbet af et kulproduktionsår.

Artikel 2

I denne beslutning forstås ved "produktionsanlæg": alle kulminer og tilhørende infrastruktur under eller over jorden, som uafhængigt af andre produktionsanlæg og under overholdelse af medlemsstatens lovgivning om sikkerhed og sundhed i udvindingsindustrierne er i stand til at producere uforarbejdet kul.

"Produktionsomkostninger" og "tab på den løbende produktion" som defineret i artikel 2, litra e) og f), i forordning (EF) nr. 1407/2002 skal beregnes for hvert produktionsanlæg.

Artikel 3

For at Kommissionen kan undersøge, om de betingelser og kriterier, der er fastsat i artikel 4 og artikel 5, stk. 3, i forordning (EF) nr. 1407/2002, er opfyldt, meddeler medlemsstaterne de i artikel 9, stk. 4, og stk. 6, litra b), c), e) og f), i nævnte forordning omhandlede oplysninger på følgende formularer:

a) For produktionsanlæg under jorden benyttes formular A.1 og B.1 i bilag I til denne beslutning.

b) For produktionsanlæg over jorden benyttes formular A.2 og B.2 i bilag II til denne beslutning.

Artikel 4

For at Kommissionen kan undersøge, om de betingelser og kriterier, der er fastsat i artikel 5, stk. 2, i forordning (EF) nr. 1407/2002, er opfyldt, meddeler medlemsstaterne de i artikel 9, stk. 5, i nævnte forordning omhandlede oplysninger på følgende formularer:

a) For produktionsanlæg under jorden benyttes formular A.1 i bilag I og formular D i bilag III til denne beslutning.

b) For produktionsanlæg over jorden benyttes formular A.2 i bilag II og formular D i bilag III til denne beslutning.

Artikel 5

For at Kommissionen kan undersøge de finansielle foranstaltninger, der ydes til kulindustrien i løbet af det følgende kulproduktionsår, meddeler medlemsstaterne de i artikel 9, stk. 10, i forordning (EF) nr. 1407/2002 omhandlede oplysninger på følgende formularer:

a) For produktionsanlæg under jorden benyttes formular B.1 og C.1 i bilag I til denne beslutning.

b) For produktionsanlæg over jorden benyttes formular B.2 og C.2 i bilag II til denne beslutning.

Artikel 6

Følgende oplysninger gives i en frit udformet meddelelse:

a) Oplysninger om udgifter til dækning af de former for støtte, der er omhandlet i artikel 7 i forordning (EF) nr. 1407/2002, fordelt på omkostningskategorierne i bilaget til den nævnte forordning.

b) De oplysninger, der er omhandlet i artikel 9, stk. 2, stk. 6, litra a), d) og g), og stk. 7 i den nævnte forordning.

Artikel 7

De dokumenter, som de enkelte medlemsstaters administrationskontorer modtager eller udarbejder med henblik på gennemførelsen af denne beslutning, indsendes til de nationale centraladministrationer, hvor de holdes til rådighed for Kommissionen.

Artikel 8

Denne beslutning er rettet til medlemsstaterne.

Udfærdiget i Bruxelles, den 17. oktober 2002.

På Kommissionens vegne

Loyola De Palacio

Næstformand

(1) EFT L 205 af 2.8.2002, s. 1.

(2) EFT L 329 af 31.12.1993, s. 12.

BILAG I

>PIC FILE= "L_2002300DA.004402.TIF">

>PIC FILE= "L_2002300DA.004501.TIF">

>PIC FILE= "L_2002300DA.004601.TIF">

>PIC FILE= "L_2002300DA.004701.TIF">

>PIC FILE= "L_2002300DA.004801.TIF">

BILAG II

>PIC FILE= "L_2002300DA.004902.TIF">

>PIC FILE= "L_2002300DA.005001.TIF">

>PIC FILE= "L_2002300DA.005101.TIF">

>PIC FILE= "L_2002300DA.005201.TIF">

>PIC FILE= "L_2002300DA.005301.TIF">

BILAG III

>PIC FILE= "L_2002300DA.005402.TIF">

>PIC FILE= "L_2002300DA.005501.TIF">

>PIC FILE= "L_2002300DA.005601.TIF">

>PIC FILE= "L_2002300DA.005701.TIF">